|  |  |  |
| --- | --- | --- |
| Liikenne- ja viestintäministeriö | Muistio |  |
| Kimmo Kiiski  Liikenneneuvos | 22.5.2020 |  |

VALTIONEUVOSTON ASETUS liikkumisesteisen pysäköintitunnuksen myöntämisen edellytyksistä

PÄÄASIALLINEN SISÄLTÖ

Esitettävässä valtioneuvoston asetuksella säädettäisiin niistä vammojen edellytyksistä, joiden perusteella liikkumisesteisen pysäköintitunnus voidaan myöntää. Ennen uuden tieliikennelain (729/2018) tuloa voimaan edellytyksistä säädettiin saman sisältöisesti tieliikenneasetuksen (182/1982) 53 §:ssä, joka kumoutui 1.6.2020.

Valtioneuvoston asetus tulisi voimaan heti kun se on annettu.

1. Nykytila ja ehdotetut muutokset

Ennen uuden tieliikennelain tuloa voimaan 1.6.2020 vammaisen pysäköintiluvan myöntämisestä säädetiin tieliikennelain (267/1981) 28 c §:ssä. Pykälän mukaan valtioneuvoston asetuksella annettiin myös tarkempia säännöksiä edellytyksenä olevan vamman vaikeusasteesta ja siitä aiheutuvasta haitasta.

Vamman vaikeusasteesta ja siitä aiheutuvasta haitasta säädettiin tarkemmin kumoutuneessa tieliikenneasetuksen 53 §:ssä. Pykälän mukaan tieliikennelain 28 c §:ssä tarkoitettuna vammana pidettiin:

1) sairaudesta, viasta tai vammasta johtuvaa haittaa, jonka voidaan arvioida estävän henkilöä itsenäisesti kävelemästä ja joka kokonaisuudessaan tarkastellen on arvioitu tapaturmavakuutuslain 18 a §:n perusteella vähintään haittaluokkaan 11; tai

2) näön tarkkuutta, joka voidaan paremmassa silmässä arvioida enintään arvoon 0,1 tai joka on näkökykyä kokonaisuudessaan arvioiden vähintään tapaturmavakuutuslain 18 a §:n haittaluokan 17 mukainen.

Saman pykälän mukaan vaikeasti vammaisen henkilön kuljettamista varten lupa voitiin myöntää, jos kuljetettavalla on säännöllinen tai usein toistuva kuljetustarve eikä hän selviydy kuljetuksen jälkeen ilman saattajaa.

Tieliikenneasetuksen 53 § kumoutui 1.6.2020 uuden tieliikennelain tultua voimaan.

Liikkumisesteisen pysäköintitunnuksen myöntämisestä säädetään nykyisin uuden tieliikennelain 190 §:ssä. Pykälän 1 momentin mukaan valtioneuvoston asetuksella myös annetaan tarkempia säännöksiä edellytyksenä olevan vamman vaikeusasteesta ja siitä aiheutuvasta haitasta.

Nyt esitetään uuden valtioneuvoston asetuksen säätämistä siten, että aikaisemmin voimassa olleessa tieliikenneasetuksen 53 §:ssä säädetyt edellytykset sisällytettäisiin sellaisenaan uuteen valtioneuvoston asetukseen.

1. Yksityiskohtaiset perustelut

Asetuksessa säädettäisiin niistä edellytyksistä, joiden nojalla Liikenne- ja viestintävirasto voi myöntää liikkumisesteisen pysäköintitunnuksen. Edellytykset olisivat esitettävässä asetuksessa ennallaan ja vastaisivat noudatettua käytäntöä.

Tieliikennelain 190 §:n 2 momentin mukaan pysäköintitunnusta koskevaan hakemukseen on liitettävä lääkärinlausunto pysäköintitunnuksen myöntämistä koskevien edellytysten täyttymisestä ja lausunnon voimassaoloajasta.

Lääkärin olisi edelleen lausunnossaan otettava esitettävät edellytykset huomioon vaikeusastetta ja siitä aiheutuvaa haittaa arvioidessaan. Esitettävässä asetuksessa haittaluokitukset pysytettäisiin ennallaan. Haittaluokituksista säädetään työtapaturma- ja ammattitautilain 83-85 §:ssä ja lain nojalla annetussa haittaluokituksesta annetussa valtioneuvoston asetuksessa (768/2015).

Vammaisen kuljettamista varten lupaa haettaessa lääkärin olisi edelleen otettava huomioon vammaisen selviytyminen kuljetuksen jälkeen. Siksi pysäköintitunnuksen myöntämisen edellytyksenä pysytettäisiin se, ettei toisen kuljetettava selviydy kuljetuksen jälkeen ilman saattajaa.

1. Esityksen vaikutukset

Luonteeltaan lakiteknisellä esityksellä ei olisi vaikutuksia, koska esitettävän asetuksen sisältö säilyy ennallaan.

1. Asian valmistelu

Ehdotettu asetus on valmisteltu liikenne- ja viestintäministeriössä.

Asetusluonnos oli lausuntokierroksella x.x.-x.x.2020. Lausuntoja pyydettiin sekä viranomaisilta että sidosryhmiltä, minkä lisäksi esitys oli vapaasti kommentoitavana lausuntopalvelu.fi –portaalissa. Lausunto saatiin x taholta.

Lausuntoyhteenveto on saatavilla osoitteessa…

1. Voimaantulo

Asetus ehdotetaan tulemaan voimaan x.6.2020.

1. Valtuus

Asetus annettaisiin tieliikennelain (729/2018) 190 §:n 1 momentin nojalla.